LT Europos Sąjungos oficialusis leidinys C 191/24

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2011/C 191/12

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„ΚΟΥΦΕΤΑ ΑΜΥΓΔΑΛΟΥ ΓΕΡΟΣΚΗΠΟΥ“ (KOUFETA AMYGDALOU GEROSKIPOU)

EB Nr.: CY-PGI-0005-0800-02.03.2010

SGN ( X ) SKVN ( )

1. Pavadinimas:

Κουφέτα Αμυγδάλου Γεροσκήπου (Koufeta Amygdalou Geroskipou)

2. Valstybė narė arba trečioji šalis:

Kipras

3. Žemės ūkio produkto arba maisto produkto aprašymas:

3.1. Produkto rūšis:

2.4 klasė. Duona, pyragaičiai, pyragai, konditerijos gaminiai, sausainiai ir kiti kepiniai

3.2. Produkto, kuriam taikomas 1 punkte nurodytas pavadinimas, aprašymas:

Koufeta Amygdalou Geroskipou yra skrudinti cukruoti migdolai.

Galutinis gaminys pasižymi šiomis savybėmis

Fizinės savybės Forma: ovalo arba migdolo forma Spalva: balta

Cheminės savybės Drėgnis: 2–4 %

Organoleptinės savybės Paviršius arba konsistencija: išoriniam cukraus sirupu padengtam sluoksniui būdingas grublėtas paviršius, kuris, palyginus su kitais panašiais produktais, kramtomas yra minkštesnis, palieka malonų pojūtį (lengvai tirpsta burnoje). Cukruoto paviršiaus storis – nuo dviejų iki keturių milimetrų. Skonis: cukraus saldumo ir kepintiems migdolams būdingo skonio derinys.

3.3. Žaliavos (taikoma tik perdirbtiems produktams):

Koufeta Amygdalou Geroskipou gamybai naudojami šie produktai: a) migdolai ir b) smulkusis cukranendrių cukrus.

3.4. Pašarai (taikoma tik gyvūninės kilmės produktams):

Netaikoma

3.5. Specialūs gamybos veiksmai, atliktini nustatytoje geografinėje vietovėje:

Koufeta Amygdalou Geroskipou turi būti gaminami ir pakuojami nustatytoje geografinėje vietovėje (Jeroskipu savivaldybėje), tačiau tiek cukrus, tiek migdolai gali būti kilę iš kitos, nei nustatyta, geografinės vietovės.

3.6. Specialios pjaustymo, trynimo, pakavimo kt. taisyklės:

Koufeta Amygdalou Geroskipou turi būti pakuojami ne aukštesnėje nei 45 °C temperatūroje dėl kondensacijos, dėl kurios pakuotėse atsiranda drėgmė. Migdolus pakuoti galima pradėti temperatūrai nukritus žemiau 45 °C; migdolus reikia pakuoti kambario temperatūroje. Jei Koufeta nebus supakuoti būtent šiuo metu, jie praras per daug drėgmės ir nebebus tokie minkšti kramtant (t.y., pakis tam tikros jų organoleptinės savybės). Kitaip tariant, Koufeta Amygdalou Geroskipou pakavimo laikas yra ypatingai svarbus, nes būtent nuo jo priklauso galutinių organoleptinių savybių išsaugojimas. Todėl Koufeta Amygdalou Geroskipou būtinai turi būti pakuojami nustatytoje geografinėje vietovėje. Tai taip pat užtikrina produkto autentiškumą ir atsekamumą.

3.7. Specialios ženklinimo etiketėmis taisyklės:

Koufeta Amygdalou Geroskipou ženklinime nurodomas galiojimo laikas – vienas mėnuo nuo jo pagaminimo datos.

4. Glaustas geografinės vietovės apibūdinimas:

Jeroskipu savivaldybės administracinės ribos

5. Ryšys su geografine vietove:

5.1. Geografinės vietovės ypatumai:

Koufeta Amygdalou Geroskipou yra gaminami pagal tradicinį šeimos receptą ir iki šiol visi žmonės, dalyvaujantys šių migdolų gamyboje šioje vietovėje, yra Sophocles Athanasios šeimos, kuri 1895 m. Jeroskipu savivaldybėje pradėjo gaminti šiuos migdolus, palikuonys. Produktą jau šimtmetį toje pačioje geografinėje vietovėje Jeroskipu savivaldybėje pagal tą patį gamybos metodą gamina Sophocles Athanasios šeimos atstovai. Dėl šios priežasties jau nuo 1895 m. šioje nustatytoje geografinėje vietovėje egzistuoja Koufeta Amygdalou Geroskipou gaminimo profesinė ir gamybos patirtis, kuri iki šių dienų yra perduodama iš kartos į kartą. Patyrę Koufeta Amygdalou Geroskipou gamintojai perduodavo ir tebeperduoda šio produkto gamybos paslaptis jaunajai kartai, kitaip tariant, migdolų gamybos žinios yra perduodamos iš kartos į kartą.

Knygoje, pavadinimu „Geroskipou – Old and New“ (Aristidou ir Vakis, 1992 m.) (Jeroskipu: senovėje ir dabar) galima rasti nuorodą apie cukruotų migdolų, kurių nuo 1930 m. daugiausia parduodama per įvairias šventes, vykstančias Jeroskipu savivaldybėje, paruošimo būdus. Knygoje „Geroskipou – A Historical and Folkloric Study“ (Hatzikyriakos, 2000 m.) (Istorinis ir folklorinis Jeroskipu vietovės tyrimas) taip pat yra nuoroda į šį gaminį, kurioje minima, kad cukruotieji migdolai gaminami iš sirupo, cukraus ir migdolų, kurie verdami nedideliame puode. Labai svarbi data Koufeta Amygdalou Geroskipou migdolams buvo 1937 m., kai specialioje mugėje Stroumbi jie buvo apdovanoti prizu.

Koufeta Amygdalou Geroskipou cukruotieji migdolai taip pat minimi Jeroskipu savivaldybės knygoje, pavadinimu „Geroskipou from Antiquity to the present day“ (2008 m.) (Jeroskipu nuo senovės laikų iki šių dienų). Mėnesiniame biuletenyje „O Tahidromos tis Paphou“ (2010 m. rugpjūtis) publikuojamas pokalbis su senu Koufeta gamintoju, kuris iki šiol tebegamina Koufeta; straipsnyje minima, jog šis produktas yra vienas seniausių Jeroskipu savivaldybės tradicinių gaminių.

5.2. Produkto ypatumai:

Koufeta Amygdalou Geroskipou ypatumai yra dvejopi:

a) produkto vardas, kurį jis įgijo dėl tradicinio gamybos metodo, Jeroskipu vietovėje naudoto jau nuo vėlyvo 19 a. iki pat šių dienų; ir

b) tam tikros šiam produktui būdingos organoleptinės savybės, dėl kurių jis išsiskiria iš kitų panašių produktų, būtent: būdingas grublėtas paviršius ir konsistencija, sudaryta iš cukruoto paviršiaus, kuris kramtomas yra minkštesnis už kitus panašius produktus ir lengvai tirpsta burnoje, palikdamas malonų pojūtį. Koufeta Amygdalou Geroskipou būdingas saldus cukraus skonis. Grublėtas paviršius, konsistencija ir saldumas yra šiam produktui būdingos savybės, kuriomis neišsiskiria kiti cukruotieji migdolai. Svarbu paminėti, kad Koufeta Amygdalou Geroskipou gamyboje nenaudojama jokio vaško (skirto apsaugoti ir atskirti migdolą) – ši praktika naudojama kitų cukruotųjų migdolų gamyboje siekiant išlaikyti migdoluose esantį aliejų. Gamybos procese nenaudojamos ir jokios kitos žaliavos, išskyrus migdolus ir cukrų, o cukruotiesiems migdolams nugludinti nereikia jokių papildomų veiksmų, kaip tai daroma gaminant kitus cukruotuosius migdolus (perdirbant migdolus, migdolų cukravimo įrenginys gali padengti migdolus vašku ar mechaniškai juos nugludinti). Išorinės akutės ant migdolų lieka atviros, todėl palyginti su kitais cukruotaisiais migdolais, šio produkto paviršius pasidaro grublėtas. Dar kevale Koufeta Amygdalou Geroskipou yra minkštesni ir saldesni už kitus cukruotuosius migdolus, nes į juos nededamos jokios kitos žaliavos siekiant suteikti saldesnį skonį, tuo tarpu į kitus cukruotuosius migdolus kitos žaliavos yra dedamos.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys:

Koufeta Amygdalou Geroskipou visame Kipre gerai žinomi migdolai. Kaip pirmiau minėta, Koufeta Amygdalou Geroskipou gaminami Jeroskipu vietovėje jau daugelį metų, o jų gaminimo receptai yra perduodami iš kartos į kartą iki šių dienų. Koufeta Amygdalou Geroskipou produkto unikalumą ir jo ypatingas savybes lemia jo gamintojų Jeroskipu vietovėje žinios ir gamybos patirtis. Koufeta Amygdalou Geroskipou konsistencija ypatinga būtent dėl produkto paruošimo būdo, visų pirma dėl laiko, per kurį skrudinti migdolai cukruojami ritmingų judesių, kuriais migdolų cukravimo įrenginys cukruoja migdolus, bei dėl šiam produktui gaminti naudojamo recepto. Pagrindinė migdolų gamybos proceso dalis, kuri yra esminė gamybos patirtis, yra ta, jog gamintojas turi stovėti prie mašinos (migdolų cukravimo įrenginio) nepertraukiamai stebėdamas visą cukravimo procesą – prireikus, jis gali nedelsdamas pataisyti cukrinio sluoksnio storį, jo kiekį ir temperatūrą. Labai svarbus laiko, kuris skiriamas migdolams cukruoti sirupu ir migdolų cukravimo įrenginio ritmingų judesių cukravimo metu derinys: jeigu migdolai išcukruojami anksčiau, negu reikia ir (arba) ritmingi migdolų cukravimo įrenginio judesiai nėra visiškai tikslūs, tuomet cukruotieji migdolai ims lipti vienas prie kito. Lygiai kaip ir tuomet, jeigu migdolai bus išcukruoti vėliau, negu reikia, ir (arba) ritmingi migdolų cukravimo įrenginio judesiai nebus visiškai tikslūs, tuomet cukruotieji migdolai bus sausi ir neįsisavins reikiamo cukraus kiekio. Visa tai lemia tradicijos, autentiški vietiniai gamybos metodai ir vietinės produkto gamybos žinios ir Jeroskipu gamintojų patirtis. Recepto sėkmė, aprašyta specifikacijos nuorodoje, priklauso ir nuo to, kad gaminant šiuos migdolus naudojami tik du produktai: būtent, cukrus ir migdolai, ir nieko daugiau (priešingai, nei gaminant kitus cukruotuosius migdolus, kur naudojamos ir kitos žaliavos).

Nuoroda į paskelbtą specifikaciją:

(Reglamento (EB) Nr. 510/2006 5 straipsnio 7 dalis)

http://www.moa.gov.cy/moa/da/da.nsf/All/BAB8773EB6D4C5BD422576CD00354E95/$file/EvnoikiApofasiYpourgou4406Jan10.pdf?OpenElement

(1) OL L 93, 2006 3 31, p. 12.